b'\n_START_ARTICLE_\nClonfert abbedi\n_START_SECTION_\nHistorie\n_START_PARAGRAPH_\nKlosteret skal ha blitt grunnlagt av Brendan sj\xc3\xb8fareren i 559. Han skal ogs\xc3\xa5 v\xc3\xa6re gravlagt her. Clonfert var et viktig kirkelig maktsenter i tidlig kristen tid og middelalder, og ogs\xc3\xa5 et viktig senter for l\xc3\xa6ring. Teologen Cummin (d\xc3\xb8d 12. november 661) kom fra dette klosteret. Klosteret var ogs\xc3\xa5 viktig for C\xc3\xa9li D\xc3\xa9 bevegelsen som oppsto p\xc3\xa5 700-tallet._NEWLINE_I 807 forteller Ulster-annalene om et regul\xc3\xa6rt slag mellom Clonfert og Cork abbedi, som resulterte i \xc2\xabnedslakting av utallige vanlige klerikere og eminente menn fra Cork-samfunnet\xc2\xbb. Slike annilistiske opptegnelser om krigf\xc3\xb8ring mellom klostersamfunn viser at b\xc3\xa5ndene mellom verdslig og kirkelig makt var tette. Senere p\xc3\xa5 800-tallet var den mektige E\xc3\xb3ganachta-kongen Feidlimid mac Cremthanin abbed b\xc3\xa5de i Clofert og Cork._NEWLINE_If\xc3\xb8lge Ulsterannalene ble Clonfert plyndret av vikinger b\xc3\xa5de i 844 og 845._NEWLINE_Clonfert ble bispesete fra 1100-tallet, og et katolsk bisped\xc3\xb8mme b\xc3\xa6rer fortsatt dette navnet. Bispesetet er imidlertid flyttet fra Clonfert til Loughrea.\n_START_SECTION_\nClonfert katedral\n_START_PARAGRAPH_\nVed Clonfert ligger en katedral. De eldste delene stammer fra 1180.'